b"\n_START_ARTICLE_\nPillars of Eternity\n_START_SECTION_\nIgranje\n_START_PARAGRAPH_\nPo na\xc4\x8dinu igranja je Pillars of Eternity v grobem prakti\xc4\x8dno enak igram, ki so ga navdihnile. Igralec upravlja z dru\xc5\xa1\xc4\x8dino likov, ki jih vodi v fiksnem izometri\xc4\x8dnem pogledu po ozemljih z narisanim 2-D ozadjem. Dogajanje poteka v realnem \xc4\x8dasu, ki ga je mo\xc5\xbeno poljubno ustaviti in v prekinitvi izdati ukaze svojim likom (t. i. takti\xc4\x8dna prekinitev)._NEWLINE_Podobno kot v drugih igrah igranja vlog s fantazijskim motivom, kot je Dungeons & Dragons, vsak lik pripada dolo\xc4\x8denemu razredu ter ima nabor zna\xc4\x8dilnosti in sposobnosti, ki dolo\xc4\x8dajo njegovo interakcijo z okoljem. Razredi v Pillars of Eternity spominjajo na Dungeons & Dragons, a je bil konkreten sistem razvit prav za to igro. Igra se za\xc4\x8dne z zaslonom za stvaritev lika, kjer lahko igralec prilagodi svoj glavni lik po svojem okusu. Najprej izbere videz, raso in pripadnost. Nato mu izbere enega od enajstih razredov: bojevnika (fighter), lopova (rogue), skavta (ranger), barbara (barbarian), meniha (monk), potujo\xc4\x8dega viteza (paladin), \xc4\x8darovnika (wizard), druida, duhovnika (priest), pevca (chanter) ali cifro (cipher). Ti se razlikujejo po sposobnostih in na\xc4\x8dinu boja; za primer, druid se lahko spremeni v zver in \xc4\x8dara uroke, cifra pa manipulira z du\xc5\xa1ami sovra\xc5\xbenikov. Dru\xc5\xa1\xc4\x8dina lahko poleg igral\xc4\x8devega lika vsebuje \xc5\xa1e do pet likov od skupno osmih \xc5\xbee izdelanih, ki jih sre\xc4\x8da na potovanjih po Drywoodu in jih ima mo\xc5\xbenost rekrutirati, lahko pa jo namesto njih dopolni z ro\xc4\x8dno ustvarjenimi liki. Vsak razred ima zanj zna\xc4\x8dilne posebne sposobnosti, tako da imajo v uravnote\xc5\xbeeni dru\xc5\xa1\xc4\x8dini posamezni liki razli\xc4\x8dne vloge v boju in raziskovanju. Sposobnosti, rasa in pripadnost igral\xc4\x8devega lika poleg tega vplivajo na interakcije z drugimi osebami v zgodbi, dovolj visoka inteligenca na primer odpre dodatne mo\xc5\xbenosti v nekaterih dialogih, v drugih pa zvitost ali agresivnost._NEWLINE_Opravljanje aktivnosti za glavno nalogo razpleta zgodbo igre, poleg nje pa dobi igralec od razli\xc4\x8dnih likov \xc5\xa1e mno\xc5\xbeico stranskih nalog, ki obi\xc4\x8dajno vklju\xc4\x8dujejo ve\xc4\x8d kot klasi\xc4\x8dno prina\xc5\xa1anje predmetov in jih je mo\xc5\xbeno opravljati v poljubnem vrstnem redu. Z dejanji pridobiva ugled, kar vpliva na reakcije likov nanj ter na razplet dolo\xc4\x8denih dogodkov v igri._NEWLINE_Takti\xc4\x8dna plat igre prina\xc5\xa1a nekaj posebnosti, kot je prihuljena hoja, s katero se je mo\xc5\xbeno izogniti sovra\xc5\xbenikom. V tem na\xc4\x8dinu lahko dru\xc5\xa1\xc4\x8dina opazi skrite predmete in pasti. V boju po\xc5\xa1kodbe, ki jih igral\xc4\x8devim likom prizadenejo nasprotniki, vplivajo na vzdr\xc5\xbeljivost (endurance) in v manj\xc5\xa1i meri na \xc5\xbeivljenjsko energijo (health). Vzdr\xc5\xbeljivost se po vsakem boju samodejno regenerira, \xc5\xbeivljenjsko energijo pa je mo\xc5\xbeno obnoviti le s po\xc4\x8divanjem \xe2\x80\x93 v ta namen lahko dru\xc5\xa1\xc4\x8dina postavi tabor ali najame sobo v gosti\xc5\xa1\xc4\x8du \xe2\x80\x93 in parom ve\xc5\xa1\xc4\x8din z omejeno uporabo. \xc4\x8ce liku pade vzdr\xc5\xbeljivost na ni\xc4\x8d, je onesposobljen do konca boja, \xc4\x8de pa mu zmanjka \xc5\xbeivljenjske energije, trajno umre. Nekoliko poenostavljeni v primerjavi s sodobnimi igrami igranja vlog so tudi nekateri splo\xc5\xa1nej\xc5\xa1i elementi: ra\xc4\x8dunalni\xc5\xa1ki liki nimajo svojih \xc5\xbeivljenj in so denimo trgovci no\xc4\x8d in dan v svojih trgovinah, poleg tega nimajo omejitev denarja ali vrste predmetov, ki jih odkupujejo._NEWLINE_Igra ne daje to\xc4\x8dk izku\xc5\xa1enj za pobijanje sovra\xc5\xbenikov, \xc5\xa1tejejo le opravljene naloge in odkrivanje novih obmo\xc4\x8dij. To pomeni, da so alternativni, nenasilni pristopi k re\xc5\xa1evanju enako nagrajeni. Z izku\xc5\xa1njami liki napredujejo v stopnjah; za vsako stopnjo pridobijo kak\xc5\xa1no novo sposobnost ali to\xc4\x8dke v eni od petih ve\xc5\xa1\xc4\x8din: prikritost (stealth), atletika (athletics), znanje (lore), mehanika (mechanics) in pre\xc5\xbeivetje (survival). Vrednosti teh ve\xc5\xa1\xc4\x8din v kombinaciji z vrednostmi osnovnih lastnosti dolo\xc4\x8dajo razplet akcij v igri._NEWLINE_Razmeroma zgodaj v igri dobi igralec nadzor nad utrdbo, ki deluje kot izhodi\xc5\xa1\xc4\x8dna to\xc4\x8dka za pustolov\xc5\xa1\xc4\x8dine in jo je mo\xc5\xbeno nadgrajevati. Pod njo se razprostira tudi ogromna temnica s 15 nadstropji, raziskovanje katere je ena ve\xc4\x8djih stranskih nalog v igri.\n_START_SECTION_\nOzadje\n_START_PARAGRAPH_\nIgra se odvija v svetu Eora, natan\xc4\x8dneje v regiji ju\xc5\xbene poloble, imenovani Vzhodne de\xc5\xbeele (Eastern Reach), po velikosti primerljivi s \xc5\xa0panijo. Regija je razdeljena na ve\xc4\x8d narodov. Med njimi so Svobodni palatinat Drywood, nekdanja kolonija mogo\xc4\x8dnega imperija Aedyr, ki se je osamosvojila po revolucionarni vojni, konfederacija suverenih mestnih dr\xc5\xbeav Vailianske republike in regentstvo Readceras, delno teokratska dr\xc5\xbeava, ki jo vodi duhov\xc5\xa1\xc4\x8dina, posve\xc4\x8dena bogu Eothasu._NEWLINE_V tehnolo\xc5\xa1kem in dru\xc5\xbebenem smislu je ve\xc4\x8dina sveta na stopnji zgodnje renesanse. Magija je splo\xc5\xa1no raz\xc5\xa1irjena, prisotno pa je tudi ro\xc4\x8dno ognjeno oro\xc5\xbeje, \xc4\x8deprav razmeroma nov izum in \xc5\xa1e dokaj redko ter nerodno za uporabo._NEWLINE_Vir mo\xc4\x8dnega dru\xc5\xbebenega konflikta po vsej Eori je nedavno odkritje, da du\xc5\xa1e niso le metafizi\xc4\x8dni konstrukti, temve\xc4\x8d merljivi objekti, ki jih je mo\xc5\xbeno prena\xc5\xa1ati, shranjevati in oblikovati neodvisno od teles. Tisti, ki lahko dostopajo do njihovih prikritih mo\xc4\x8di, so sposobni \xc4\x8daranja. Ob smrti du\xc5\xa1a zapusti telo in se v \xc5\xa1e nerazumljenem procesu vrne na izhodi\xc5\xa1\xc4\x8de ter reinkarnira v novem telesu. Pri tem se v podzavesti ohranijo njeni spomini na prej\xc5\xa1nja \xc5\xbeivljenja. Ob dolo\xc4\x8denih pogojih lahko du\xc5\xa1a postane Prebujena, kar pomeni, da se pri\xc4\x8dne zavedati svojih prej\xc5\xa1njih inkarnacij. Obstajajo tudi ljudje z nadnaravno sposobnostjo vpogleda v du\xc5\xa1e drugih, vklju\xc4\x8dno z njihovimi spomini. Ti ljudje so Opazovalci. \xc5\xa0tudija du\xc5\xa1, animancija, je \xc5\xa1e razmeroma mlada veda, a je \xc5\xbee zaslu\xc5\xbena za viden tehnolo\xc5\xa1ki napredek in njen potencial za korenite dru\xc5\xbebene spremembe je velik, zato spro\xc5\xbea konflikte v razli\xc4\x8dnih verskih skupnostih.\n_START_SECTION_\nDogajanje\n_START_PARAGRAPH_\nIgral\xc4\x8dev lik je tujec, ki prispe v Drywood kot priseljenec. Na poti njegovo karavano napade lokalno pleme, nakar jih zajame magi\xc4\x8dna nevihta, v kateri umrejo vsi sopotniki. Zate\xc4\x8de se v jamo, na drugi strani katere naleti na skupino ljudi med izvajanjem rituala ob stroju, ki lahko iztrga du\xc5\xa1e iz teles. Zaradi izpostavljenosti magi\xc4\x8dnim energijam postane Opazovalec, s sposobnostjo uvida v du\xc5\xa1e drugih ljudi, in Prebujen, s sposobnostjo dostopa do spominov na prej\xc5\xa1nja \xc5\xbeivljenja. Zaradi tega ob\xc4\x8dasno do\xc5\xbeivlja videnja in trpi za nespe\xc4\x8dnostjo; ker bi zaradi tega s\xc4\x8dasoma znorel, mora izslediti kult in najti re\xc5\xa1itev za svoje stanje._NEWLINE_V prvem naselju, na katerega naleti, se izka\xc5\xbee, da se Drywood soo\xc4\x8da s krizo Votlorojenih: otroci se rojevajo brez du\xc5\xa1, zaradi \xc4\x8desar so povsem pasivni in neodzivni, podobno kot ljudje v trajnem vegetativnem stanju. Mnogi za to te\xc5\xbeavo krivijo animante, u\xc4\x8denjake, ki preu\xc4\x8dujejo du\xc5\xa1e in tehnike za manipuliranje z njimi. Ob natan\xc4\x8dnej\xc5\xa1i preiskavi pa se izka\xc5\xbee, da so du\xc5\xa1e Votlorojenih pravzaprav ukradli \xc4\x8dlani kulta Svin\xc4\x8denega klju\xc4\x8da (Leaden Key) pod vodstvom duhovnika Thaosa in okrivili animante, da bi preusmerili pozornost z lastnih aktivnosti. To vodi do upora v glavnem mestu, med katerim mno\xc5\xbeice lin\xc4\x8dajo animante in uni\xc4\x8dijo njihov kolid\xc5\xbe._NEWLINE_Opazovalec s tovari\xc5\xa1i nato sledi Thaosu v mesto Dveh brestov (Twin Elms), kjer naposled spozna resnico. Bogovi Eore so namre\xc4\x8d umetna bitja, ki so jih ustvarili animanti starodavne civilizacije Engwithijcev. Ti so skozi napredek znanosti ugotovili, da Eora nima resni\xc4\x8dnih bo\xc5\xbeanstev, kar je povzro\xc4\x8dilo eksisten\xc4\x8dno krizo. Njihov svet je bil namre\xc4\x8d poln verskih konfliktov in Engwithijci so upali, da jih bodo razre\xc5\xa1ili z odkritjem pravega panteona. \xc4\x8ce bi se razvedelo, da ni bogov, bi to povzro\xc4\x8dilo dokon\xc4\x8dno sesutje sistemov morale, dotlej osnovane na izmi\xc5\xa1ljenih bogovih. Zato so se odlo\xc4\x8dili, da bodo bogove ustvarili umetno s prenosom svojih du\xc5\xa1 v magi\xc4\x8dne konstrukte. Ti konstrukti so se nato predstavili kot bogovi smrtnikom Eore, kar je slednje zares zdru\xc5\xbeilo v \xc4\x8da\xc5\xa1\xc4\x8denju skupnega panteona, kon\xc4\x8dalo stoletja verskih konfliktov in omogo\xc4\x8dilo ob\xc4\x8duten napredek civilizacije. Thaos je Engwithijski animant, ki je pridobil nadzor nad lastno du\xc5\xa1o in pre\xc5\xbeivel stoletja z na\xc4\x8drtnim prena\xc5\xa1anjem med telesi. Njegovo ve\xc4\x8dno poslanstvo je zagotoviti, da nih\xc4\x8de ne bi izvedel za izvor engwithijskih umetnih bogov, saj bi lahko to spro\xc5\xbeilo prespra\xc5\xa1evanje njihove legitimnosti. To vklju\xc4\x8duje zatiranje znova razvite animancije, ki bi lahko vodila ljudi do istega zaklju\xc4\x8dka. Du\xc5\xa1e Votlorojenih je kradel, da bi dal mo\xc4\x8d boginji Woedici, ki nasprotuje animanciji. \xc4\x8cetudi ostalim bogovom ravno tako koristi, da ostane njihov izvor skrivnost, bi Thaosova aktivnost omogo\xc4\x8dila Woedici zavladati vsem. Zato pomagajo Opazovalcu vdreti v Thaosovo skrivali\xc5\xa1\xc4\x8de._NEWLINE_Opazovalec na koncu ubije Thaosa v njegovem skrivali\xc5\xa1\xc4\x8du, nakar se lahko odlo\xc4\x8di, kaj se bo zgodilo z ujetimi du\xc5\xa1ami. Razplet, podan v obliki besedila, je odvisen od igral\xc4\x8devih odlo\xc4\x8ditev v igri.\n_START_SECTION_\nRazvoj\n_START_PARAGRAPH_\nPillars of Eternity je razvilo podjetje Obsidian Entertainment na osnovi mo\xc4\x8dno prilagojenega igralnega pogona Unity. Glavni producent je bil Josh Sawyer. Sodelavci studia so ustvarili ve\xc4\x8d osnutkov za zgodbo, zmagal je tisti, na katerem sta delala Eric Fenstermaker in George Ziets. Fenstermaker, ki je v preteklosti delal kot scenarist za Obsidianovo igro Fallout: New Vegas, je prevzel vlogo glavnega oblikovalca pripovedi. Med \xc4\x8dlani produkcijske ekipe sta bila tudi Chris Avellone in Tim Cain. Justin Bell je bil odgovoren za zvo\xc4\x8dno podobo, komponiral pa je tudi glasbo. Bell je izjavil, da se je zgledoval po glasbeni podlagi iger Baldur's Gate in Icewind Dale, o\xc4\x8ditna pa je tudi podobnost z glasbo Howarda Shora za filmsko serijo Gospodar prstanov._NEWLINE_10. septembra je Obsidian na svoji spletni strani objavil prvi namig o novi igri, takrat poimenovani preprosto \xc2\xbbProject X\xc2\xab. Nekaj dni kasneje je podjetje zagnalo kampanjo mno\xc5\xbei\xc4\x8dnega financiranja na spleti\xc5\xa1\xc4\x8du Kickstarter in objavilo nekaj novih podrobnosti o projektu. Kampanja je dosegla svoj osnovni cilj 1,1 milijona USD sredstev v 24 urah. Prese\xc5\xbeek so namenili za dodatni razvoj: najprej sta bili najavljeni razli\xc4\x8dica za OS X in mo\xc5\xbenost nakupa brez omejitev DRM prek platforme GOG.com, 21. septembra pa \xc5\xa1e razli\xc4\x8dica za Linux. Vrednost prispevkov je 26. septembra 2012 presegla 2 milijona USD, zadnji dan kampanje pa je Pillars of Eternity presegel Double Fine Adventure z dotlej najuspe\xc5\xa1nej\xc5\xa1o kampanjo financiranja v kategoriji videoiger na Kickstarterju. V tem obdobju je imela igra delovni naslov Project Eternity._NEWLINE_Obsidianov izvr\xc5\xa1ni direktor Feargus Urquhart je v intervjuju pojasnil, da so se za mno\xc5\xbei\xc4\x8dno financiranje odlo\xc4\x8dili, ker so se zavedali, da nobena zalo\xc5\xbeba ne bi bila pripravljena investirati dovolj denarja v tak poklon klasikom. Po besedah Josha Sawyerja pa jim je to dalo tudi svobodo za obravnavo zrelej\xc5\xa1ih tem, kot so su\xc5\xbeenjstvo, sovra\xc5\xbeni predsodki (rasni, kulturni, duhovni, spolni), uporaba in preprodaja mamil ipd., kar je pripomoglo k zgodbi. Vodilne naj bi opogumil uspeh podjetja InXile Entertainment s kampanjo za financiranje igre Wasteland 2. Chris Avellone je v primeru uspeha obljubil nadaljevanja in zbirko novel, ki se dogajajo v igrinem svetu. Kasneje je Obsidian na svoji spletni strani objavil \xc5\xa1tiri njegove novele._NEWLINE_Do konca kampanje 16. oktobra 2012 je Pillars of Eternity na Kickstarterju zbral 3.986.929 USD in postal najbolje podprta videoigra na tej platformi, skupaj z neposrednimi donacijami prek servisa PayPal pa je prora\xc4\x8dun zna\xc5\xa1al 4.163.208 USD. Decembra 2013 so razvijalci opustili delovni naslov in oznanili, da bodo igro poimenovali Pillars of Eternity (dobesedno \xc2\xbbStebri ve\xc4\x8dnosti\xc2\xab)._NEWLINE_Marca 2014 je bila podpisana pogodba z zalo\xc5\xbebo Paradox Interactive, ki je prevzela vlogo tr\xc5\xbeenja in distribucije, Obsidian pa je obdr\xc5\xbeal vse pravice intelektualne lastnine. Leto dni kasneje je Obsidian Entertainment v napovedniku za dokumentarno serijo Road to Eternity o nastanku igre priznal, da jih je uspeh kampanje mno\xc5\xbei\xc4\x8dnega financiranja re\xc5\xa1il pred bankrotom, saj so leta 2012 za\xc5\xa1li v finan\xc4\x8dne te\xc5\xbeave zaradi ukinitve njihovega projekta za\xc2\xa0\xc2\xbbkonzole naslednje generacije\xc2\xab.\n_START_SECTION_\nIzid\n_START_PARAGRAPH_\n17. marca 2015 je podjetje Obsidian Entertainment objavilo, da so izdelali t. i. zlato razli\xc4\x8dico Pillars of Eternity, kar je v industriji programske opreme oznaka za kon\xc4\x8dno obliko programa, pripravljenega za distribucijo. Igra je uradno iz\xc5\xa1la 26. marca 2015 za okolja Microsoft Windows, Mac OS X in Linux. Pripravili so ve\xc4\x8d izdaj, med njimi Champion Edition, ki vsebuje almanah kampanje, zemljevid igrinega sveta, glasbeno podlago, ozadja za namizje in melodije zvonjenja za mobilne telefone, ter Royal Edition, ki poleg tega vsebuje \xc5\xa1e strate\xc5\xa1ki priro\xc4\x8dnik, konceptne slike in eno od novel Chrisa Avellona. Razli\xc4\x8dici za konzoli PlayStation 4 in Xbox One sta iz\xc5\xa1li 29. avgusta 2017 pod naslovom Pillars of Eternity: Complete Edition. Za predelavo je poskrbela razvijalska skupina Paradox Arctic. Ta izdaja vsebuje osnovno igro z do takrat izdanimi popravki in oba dela raz\xc5\xa1iritve. Nazadnje je 8. avgusta 2019 iz\xc5\xa1la \xc5\xa1e predelava za prenosno konzolo Nintendo Switch, v sodelovanju z zalo\xc5\xbebo Versus Evil.\n_START_SECTION_\nRaz\xc5\xa1iritev\n_START_PARAGRAPH_\nIzdajatelj je napovedal dvodelno raz\xc5\xa1iritev Pillars of Eternity: The White March na sejmu Electronic Entertainment Expo 2015. Prvi del (Part I) je iz\xc5\xa1el 25. avgusta 2015, drugi (Part II) pa 16. februarja 2016. Raz\xc5\xa1iritev doda nov del zgodbe, neodvisen od osnovne, dvigne omejitev stopnje likov ter prina\xc5\xa1a nove like in sposobnosti.\n_START_SECTION_\nNadaljevanje\n_START_PARAGRAPH_\nNa ra\xc4\x8dun uspeha prvenca so predstavniki Obsidian Entertainment maja 2016 sporo\xc4\x8dili, da delajo na nadaljevanju igre. Napovedali so, da bodo znova zbirali sredstva z mno\xc5\xbei\xc4\x8dnim financiranjem. Kampanjo so zagnali 26. januarja 2017 na platformi Fig in razkrili, da bo naslov Pillars of Eternity II: Deadfire. Igra je iz\xc5\xa1la 8. maja 2018 za Windows, macOS in Linux.\n_START_SECTION_\nProdaja\n_START_PARAGRAPH_\nOktobra 2015 je zalo\xc5\xbenik sporo\xc4\x8dil, da je prodaja presegla pol milijona izvodov. Ta \xc5\xa1tevilka je do februarja 2016 narasla na ve\xc4\x8d kot 700.000 izvodov.\n_START_SECTION_\nPriznanja\n_START_PARAGRAPH_\nPublikacija Rock, Paper, Shotgun je v svojem letnem pregledu za 2015 Pillars of Eternity razglasila za najbolj\xc5\xa1o igro igranja vlog leta, revija PC Gamer pa ji je podelila naziv \xc2\xbbSpirit of the PC\xc2\xab\xc2\xa0za igro, ki najbolje izkoristi prednosti osebnega ra\xc4\x8dunalnika kot igralne platforme."